**סטפן ספירובסקי** (במקדונית: **Стефан Спировски**; נולד ב-23 באוגוסט 1990) הוא כדורגלן מקדוני המשחק בעמדת הקשר באתניקוס אחנס.

קריירה
------

ספירובסקי החל לשחק כדורגל במחלקת הנוער של פליסטר, ובשנת 2007 הצטרף לקבוצה הבוגרת של המועדון. בינואר 2010 חתם בבוראץ' צ'אצ'אק מליגת העל הסרבית. ב-20 במרץ 2010 ערך את הופעת הבכורה שלו בקבוצה, בניצחון 1–0 על יאגודינה, בו גם כבש את שערו הראשון במועדון. ב-29 באוגוסט 2012 חזר ספירובסקי למקדוניה והושאל לרבוטניצ'קי קומטל סקופיה עד לסיום העונה, ובינואר 2013 חזר לבוראץ'.

ב-25 בינואר 2014 חתם בברואה סטארה זאגורה מליגת העל הבולגרית, במדיה שיחק שנה וכבש שני שערים ב-19 הופעות. בינואר 2015 חזר ספירובסקי למקדוניה וחתם בוארדאר סקופיה, עמה זכה בשלוש אליפויות רצופות, ובעונת 2016/2017 כבש ארבעה שערי ליגה ונבחר לכדורגלן המקדוני של העונה. בסך הכל שיחק שנתיים וחצי במועדון, במהלכן ערך 64 הופעות בכל המסגרות, כבש שישה שערים והוסיף שישה בישולים.

את עונת 2017/2018 התחיל ספירובסקי בווארדאר, אך ב-28 באוגוסט 2017 חתם בפרנצווארוש מליגת העל ההונגרית, אשר שילמה עבורו כחצי מיליון אירו. בעונתו הראשונה במועדון כבש שני שערים ב-25 הופעות, והקבוצה סיימה במקום השני. בתחילת עונתו השנייה כבש שני שערים ב-14 הופעות, אך בנובמבר 2018 נפצע וחזר לשחק רק בתחילת העונה שלאחר מכן, לאחר שקבוצתו זכתה באליפות.

ב-12 בספטמבר 2019 הגיע ספירובסקי לישראל וחתם לשלוש שנים בהפועל תל אביב. יומיים לאחר מכן ערך את הופעת הבכורה שלו במועדון, כשפתח בהרכב ובישל למרווין פירסמן את השער הראשון במשחק מול סקציה נס ציונה, שהסתיים בתיקו 1–1. ב-22 בדצמבר 2019 כבש ספירובסקי את שער הבכורה שלו במדי הפועל תל אביב, בניצחון 2–0 על הפועל קטמון ירושלים בגביע המדינה. ב-5 בינואר 2020 כבש את שער הבכורה שלו בליגת העל, בניצחון 1–0 על הפועל באר שבע, ובסך הכל בעונת 2019/2020 כבש שלושה שערים ב-21 הופעות בליגת העל. ב-4 במרץ 2020 ערך את הופעתו האחרונה במועדון וכבש את שער הניצחון בהארכה מול הפועל רעננה ברבע גמר גביע המדינה, ולאחר שהעפיל עם הקבוצה לחצי הגמר ולפלייאוף העליון נדחו כל המשחקים בעקבות מגפת הקורונה. ב-15 באפריל 2020 שוחרר ספירובסקי לבקשתו מהמועדון ועזב את ישראל.

בקיץ 2020 חתם ספירובסקי בא.א.ק. לרנקה מליגת העל הקפריסאית. ב-24 באוגוסט 2020 ערך את הופעת הבכורה שלו במועדון, בהפסד 1–2 לנאה סלמיס, ושישה ימים לאחר מכן כבש את שער הבכורה שלו בקפריסין, בניצחון 3–0 על אפואל ניקוסיה.

ב-23 בספטמבר 2021 ספירובסקי הצטרף בהעברה חופשית למריופול מליגת העל האוקראינית.

ב-4 בינואר 2022 חתם במ.ט.ק. בודפשט ההונגרית.

ב-1 בספטמבר 2022 הצטרף לפיוניק ירוואן מליגת העל הארמנית.

ב-5 ביולי 2023 חתם באתניקוס אחנס מליגת העל הקפריסאית.

### נבחרת מקדוניה

בצעירותו שיחק ספירובסקי בכל הנבחרות הצעירות של מקדוניה. ב-10 באוגוסט 2011 ערך את הופעת הבכורה שלו בנבחרת מקדוניה, במשחק ידידות נגד אזרבייג'ן. ב-28 במרץ 2017 כבש את שערו הראשון במדי הנבחרת, במשחק ידידות מול בלארוס.

תארים
-----

וארדאר סקופיה
* אליפות מקדוניה: 2014/2015, 2015/2016, 2016/2017
* הסופר קאפ המקדוני: 2015

פרנצווארוש
* אליפות הונגריה: 2018/2019

תארים אישיים
* כדורגלן העונה במקדוניה: 2016/2017

קישורים חיצוניים
----------------

ויקישיתוף מדיה וקבצים בנושא **סטפן ספירובסקי** בוויקישיתוף

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams

הערות שוליים
------------

1. ↑  אלון בן גיגי, ‏מנהיג חדש ושקט: ספירובסקי מגיע להפועל ת"א, באתר ONE‏, 7 בספטמבר 2019
2. ↑  נדב צנציפר, רשמית: סטפן ספירובסקי חתם בהפועל ת"א, באתר ynet, 12 בספטמבר 2019
3. ↑  אורי קופר, קיבל קידום: סטפן ספירובסקי והפועל ת"א מטפסים בטבלה, באתר ynet, 1 בפברואר 2020
4. ↑  מאור רחמני, ‏סטפן ספירובסקי עוזב את הפועל תל אביב, באתר ONE‏, 15 באפריל 2020
5. ↑  חודשיים אחרי הפועל: ספירובסקי יחתום בלרנקה, באתר ONE‏, 10 ביוני 2020

| **נבחרת מקדוניה הצפונית – יורו 2020** |
| --- |
| 1 דימיטרייבסקי • 
2 בייטולאי • 
3 זייקוב • 
4 ריסטבסקי • 
5 אדמי • 
6 מוסליו • 
7 טריצ'קובסקי • 
8 אליוסקי • 
9 טרייקובסקי • 
10 פאנדב • 
11 חסאני • 
12 יאנקוב •
13 ס. ריסטובסקי • 
14 ולקובסקי •
15 קוסטדינוב •
16 ניקולוב •
17 בארדי •
18 סטויאנובסקי •
19 ולקוסקי •
20 ספירובסקי •
21 אלמאס •
22 שישקובסקי •
23 רדסקי •
24 אברמובסקי •
25 צ'ורלינוב •
26 מ. ריסטובסקי •
מאמן: אנגלובסקי | מקדוניה הצפוניתמקדוניה הצפונית |